โบรกคัด 4 หุ้นน่าลงทุน ชู BGRIM เด่น ลุ้นครึ่งปีหลังฟื้น เคาะเป้า 38 บ.
"แลนด์ แอนด์ เฮ้าส์" คัด 4 หุ้นน่าลงทุน ชู BGRIM เด่นสุด ลุ้นผลงานครึ่งปีหลังฟื้นแกร่ง แนะนำ "ซื้อ" ราคาเป้าหมาย 38 บ. ส่วน SCGP แนะซื้อเป้า 66 บ. ลุ้นปิดดีลใหม่เพิ่มปีนี้
"แลนด์ แอนด์ เฮ้าส์" คัด 4 หุ้นน่าลงทุน ชู BGRIM เด่นสุด ลุ้นผลงานครึ่งปีหลังฟื้นแกร่ง แนะนำ "ซื้อ" ราคาเป้าหมาย 38 บ. ส่วน SCGP แนะซื้อเป้า 66 บ. ลุ้นปิดดีลใหม่เพิ่มปีนี้
26 พ.ค. 2565

บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ (11 พ.ค.65) โดยแนะนำหุ้นเด่นที่น่าลงทุน 4 บริษัท ได้แก่ 1.บริษัท บี.กริม เพาเวอร์ จำกัด (มหาชน) หรือ BGRIM แนะนำ “ซื้อ” ราคาเป้าหมาย 38 บาท พร้อมคาดกำไรในช่วงครึ่งหลังของปีนี้จะเริ่มฟื้นตัวหลังจากแรงกดดันของต้นทุนก๊าซผ่อนคลายลง การทยอยปรับขึ้นค่า Ft และกำลังผลิตใหม่จากลูกค้า IUs รายใหม่และดีล M&amp;A
ทั้งนี้ BGRIM ตั้งงบลงทุน CAPEX ไว้สูง 1.4 แสนล้านบาท เพื่อเพิ่ม Capacity จาก 3,254 เมกะวัตต์ เป็น 7,200 เมกะวัตต์ ในสามปีข้างหน้า ซึ่งจะชดเชยอัตรากำไรที่ต่ำลงของโรงไฟฟ้าก๊าซ ขณะที่ราคาหุ้นลดลงสะท้อนต้นทุนก๊าซที่เพิ่มขึ้นแล้ว ให้แนวรับ 29.50/30 บาท และแนวต้าน 33/34 บาท
2.บริษัท โฮม โปรดักส์ เซ็นเตอร์ จำกัด (มหาชน) หรือ HMPRO แนะนำ “ซื้อ” ราคาเป้าหมาย 18 บาท โดยผู้บริหารมั่นใจกำไรปีนี้จะสูงกว่าปี 62 ซึ่งเป็นฐานกำไรก่อนโควิด-19 คาดยอดขายสูงกว่าปี 62 ขณะที่รายได้พื้นที่เช่าฟื้นตัวดี และจะกลับสู่ระดับก่อนโควิดปลายปีนี้
อีกทั้งบริษัทตั้งเป้าเพิ่มสัดส่วนยอดขายสินค้า Privatr label จาก 19.5% ปี 64 เป็น 20.5% (ไตรมาส 1/65 ทำได้ 20.4%) ช่วยเพิ่มอัตรากำไรขั้นต่ำราว 20-30 bps.
ขณะที่การปรับขึ้นค่าแรงขั้นต่ำและราคาน้ำมันดีเซลกระทบกำไรเพียง 0.04% โดยเราคาดกำไรปี 65 โต 15.2% เทียบกับช่วงเดียวกันของปีก่อน และโต 1.5% เทียบจากปี 62 ให้แนวรับ 14/14.20 บาท และแนวต้าน 15.30/15.80 บาท
3.บริษัท เมืองไทย แคปปิตอล จำกัด (มหาชน) หรือ MTC แนะนำ “ซื้อ” ราคาเป้าหมาย 75.50 บาท โดยในไตรมาส 1/65 กำไรโต 25% จากไตรมาสก่อน และทรงตัวจากปีก่อน ถือว่าเติบโตดีตามสินเชื่อที่โตสูงถึง 34%
โดยปี 65 เชื่อว่าสามารถทำสินเชื่อเติบโต 30% ตามเป้า ซึ่งล่าสุดฐานสินเชื่อเกือบแตะระดับ 1 แสนล้านบาทแล้ว พร้อมตั้งเป้าอีก 4 ปีขึ้น 2 แสนล้านบาท ครองอันดับหนึ่งธุรกิจสินเชื่อจำนำทะเบียน
ขณะที่คาดกำไรปีนี้จะทำนิวไฮต่อเนื่อง โต 28% จากโมเมนตัมที่ดีขึ้นต่อเนื่อง โดยไตรมาส 1/65 ถือว่ากำไรดี แต่ปกติไตรมาส 1 จะต่ำสุด จึงเชื่อว่ากำไรจะดีขึ้นเป็นลำดับ ส่วนราคาที่ปรับลงมามากเกินพื้นฐานที่ควรจะเป็น เป็นโอกาสเข้าซื้อลงทุน ให้แนวรับ 43/44 บาท และแนวต้าน 49/50 บาท
4.บริษัท เอสซีจี แพคเกจจิ้ง จำกัด (มหาชน) หรือ SCGP แนะนำ “ซื้อ” ราคาเป้าหมาย 66 บาท โดยกำไรไตรมาส 1/65 ฟื้นตัวจากไตรมาสก่อน จากรายได้เติบโต 4% จากไตรมาสก่อน เป็น 3.7 หมื่นล้านบาท จากความต้องการใช้กระดาษที่ฟื้นตัว การปรับราคาขายให้สอดคล้องกับต้นทุนที่เพิ่มขึ้น และสเปรดราคากับต้นทุนกระดาษปรับตัวสูงขึ้น
ทั้งนี้คาดจะได้เห็นการซื้อกิจการใหม่ๆ ต่อเนื่องตามงบลงทุนที่ตั้งไว้สูง 2 หมื่นล้านบาท ในปีนี้ ซึ่งช่วงเดียวกันของปีก่อนยังไม่มีดีลใหม่ ทำให้คาดว่าจะเห็นการทำดีลที่เร่งตัวขึ้นในช่วงที่เหลือของปีนี้ ให้แนวรับ 51/52 บาท และแนวต้าน 56/57.50 บาท